Illum, il-Kummissjoni Ewropea kkonfermat il-parteċipazzjoni tagħha fil-Faċilità COVAX għal aċċess ekwu għal vaċċini affordabbli tal-COVID-19, wara li fit-31 ta' Awwissu esprimiet l-interess u ħabbret il-kontribuzzjoni tagħha ta' EUR 400 miljun. Fi sforz konġunt bejn il-Kummissjoni Ewropea u s-27 Stat Membru tal-UE, Team Europe se jikkontribwixxi EUR 230 miljun fi flus kontanti permezz ta' self mill-Bank Ewropew tal-Investiment, appoġġat mill-istess ammont f'garanziji pprovduti mill-baġit tal-UE. Kontribuzzjoni ta' EUR 230 miljun hija ekwivalenti għal riżervi jew possibilitajiet biex jinxtraw 88 miljun doża u l-UE tkun tista' tittrasferihom lil pajjiżi eliġibbli taħt il-Ftehim Antiċipat ta' Xiri (AMC). Din il-kontribuzzjoni hija kkumplimentata b'EUR 170 miljun f'garanziji finanzjarji mill-baġit tal-UE. Il-President tal-Kummissjoni Ewropea, Ursula von der Leyen, qalet: “Mhuwiex biżżejjed li jinstab vaċċin. Irridu niżguraw li ċ-ċittadini madwar id-dinja jkollhom aċċess għalih. L-impenn qawwi tagħna fil-Faċilità COVAX huwa sinjal ieħor tas-solidarjetà tagħna maċ-ċittadini kollha li għandhom bżonn il-vaċċin, jinsabu fejn jinsabu. Ħadd ma huwa sikur sakemm ma jkunx sikur kulħadd”. Stella Kyriakides, il-Kummissarju għas-Saħħa u s-Sikurezza Alimentari, qalet: “Li niffurmaw parti mill-Faċilità COVAX jiggarantixxi li din tirnexxi u li jingħata l-aċċess għall-vaċċini lill-pajjiżi bi dħul baxx u medju. Dan ifisser li jiġi żgurat l-aċċess mhux biss għal dawk li jistgħu jaffordjawh – iżda għaċ-ċittadini kollha globalment. U dan ifisser turija ta' solidarjetà u tmexxija globali. Huwa biss flimkien li se nkunu nistgħu negħlbu l-COVID-19”. Jutta Urpilainen, il-Kummissarju għas-Sħubijiet Internazzjonali, qalet: “B'dan il-kontribut lill-COVAX, l-UE qed turi bis-serjetà li ħadd mhu se jintesa. Il-vaċċini futuri kontra l-COVID-19 m'għandhomx ikunu lussu għas-sinjuri biss iżda għandhom ikunu aċċessibbli minn kulħadd. Jeħtieġ li niggarantixxu li dawk li l-aktar fil-bżonn ikollhom aċċess għall-vaċċini irrispettivament minn fejn jgħixu”. Il-Faċilità COVAX, immexxija b'mod konġunt minn Gavi (l-Alleanza għall-Vaċċini), il-Koalizzjoni għall-Innovazzjonijiet fit-Tħejjija għall-Epidemiji (CEPI) u d-WHO, qed timmira li taċċellera l-iżvilupp u l-manifattura ta' vaċċini kontra l-COVID-19 u li tiżgura aċċess ġust u ekwu għal kull pajjiż fid-dinja. Il-Kummissjoni, l-Istati Membri u l-istituzzjonijiet finanzjarji Ewropej, b'mod partikolari l-BEI, impenjaw ruħhom b'mod konġunt biex jimmobilizzaw ir-riżorsi għar-Rispons Globali għall-Coronavirus. Il-Kummissjoni tipparteċipa b'EUR 400 miljun fi flus kontanti u tiggarantixxi li tappoġġja lill-COVAX u l-objettivi sottostanti tagħha bħala parti mill-isforz ta' Tim Ewropa. Bħalissa bejn il-partijiet kollha kkonċernati hemm għaddejja d-diskussjoni dwar it-termini u l-kundizzjonijiet dettaljati għall-parteċipazzjoni u l-kontribuzzjoni tal-UE. Team Europe huwa lest li joffri għarfien espert u riżorsi lill-Faċilità COVAX biex taċċellera u tkattar l-iżvilupp u l-manifattura tal-vaċċini għaċ-ċittadini madwar id-dinja, fil-pajjiżi foqra u dawk sinjuri. Il-parteċipazzjoni tal-UE fil-COVAX se tkun qed isseħħ fl-istess ħin li l-UE qed tinnegoza ma' kumpaniji tal-vaċċini, liema negozjati ġew imnedija skont l-Istrateġija tal-UE dwar il-Vaċċini. L-isforzi tal-UE biex tiżviluppa u tipproduċi vaċċin effettiv se jkunu ta' benefiċċju għal kulħadd fil-komunità globali. L-investiment tal-UE biex titkattar il-kapaċità tal-manifattura se jkun ta' servizz għall-pajjiżi kollha fil-bżonn. Permezz tal-Ftehimiet ta' Xiri Antiċipat tagħha, hija tirrikjedi li l-manifatturi jiddedikaw il-kapaċità tal-produzzjoni tagħhom biex ifornu lill-pajjiżi kollha u tappella għall-fluss liberu ta' vaċċini u materjali mingħajr ebda restrizzjoni fuq l-esportazzjoni. Pereżempju, il-kumpanija farmaċewtika Sanofi-GSK li magħha l-Kummissjoni llum ikkonkludiet Ftehim ta' Xiri Avvanzat se tagħmel ħilitha biex tipprovdi porzjon sinifikanti tal-provvista tal-vaċċini tagħha permezz tal-faċilità COVAX. Kuntest COVAX huwa l-pilastru tal-vaċċini tal-Aċċelleratur tal-Aċċess għall-Għodod kontra l-Covid-19 (ACT), kollaborazzjoni globali biex jiġu aċċellerati l-iżvilupp, il-produzzjoni u l-aċċess ekwu għat-testijiet, it-trattamenti u l-vaċċini kontra l-COVID-19. Il-Faċilità COVAX għandha l-għan li tixtri 2 biljun doża sa tmiem l-2021. Dan se jgħin fl-iżvilupp ta' portafoll diversifikat ta' vaċċini, innegozjat ma' fornituri differenti, u li jkopri teknoloġiji xjentifiċi, ħinijiet ta' konsenja u prezzijiet differenti. Il-Faċilità COVAX hija mekkaniżmu ta' kondiviżjoni tar-riskju: tnaqqas ir-riskju għall-manifatturi li jinvestu mingħajr ma jkunu ċerti dwar id-domanda futura, u tnaqqas ir-riskju li l-pajjiżi jonqsu milli jiżguraw aċċess għal vaċċin vijabbli. Il-Kummissjoni Ewropea hi impenjata li tiżgura li kull persuna li teħtieġ vaċċin, jingħatalha, tkun fejn tkun fid-dinja, anki jekk ma tkunx f'pajjiżha. Ħadd ma huwa sikur sakemm ma jkunx sikur kulħadd. Huwa għalhekk li mill-4 ta' Mejju 2020 il-Kummissjoni ġabret madwar EUR 16-il biljun permezz tar-Rispons Globali għall-Coronavirus, l-azzjoni globali għall-aċċess universali għal testijiet, trattamenti u vaċċini kontra l-coronavirus u għall-irkupru globali. Il-kontribut ta' Team Europe kien: l-Istati Membri tal-UE (EUR 3.1 biljun), il-Kummissjoni Ewropea (aktar minn EUR 1.4 biljun) u l-BEI (kważi EUR 2 biljun imwiegħda f'Mejju u 4.9 biljun imwiegħda f'Ġunju). Għal aktar informazzjoni Ir-Rispons tal-UE għall-Coronavirus L-Istrateġija tal-UE għall-Vaċċini